16.6.2023 г.
BG
Официален вестник на Европейския съюз
C 214/159 Четвъртък, 19 януари 2023 r.
4. подчертава факта, че това определение следва да бъде включено в по-хоризонтален регламент, като например регламента относно ОПОР, така че да обхване законодателството на ЕС в областта на рибарството в неговата цялост; счита, че промените в определението не следва да оказват въздействие върху прилагането на ЕФМДРА за настоящия период; призовава Комисията да разгледа този въпрос в рамите на бъдещия преглед на Регламента относно ОПОР; 5. потвърждава необходимостта от укрепване и съкращаване на веригата за създаване на стойност в сектора между производител и потребител, като по този начин се увеличат възможностите за преки продажби от рибарите на потребителите и се намали броят на посредниците, така че в идеалния случай да се достигне до етап, при който производителят да може да осъществява директни доставки на крайния потребител; подчертава необходимостта от насърчаване на маркетинговите стратегии, включително чрез насърчаване на нови канали за разпространение, и от насърчаване на механизми за подобряване на диференциацията на продуктите, така че да се получат максимални ползи за рибарите, да се увеличи рентабилността, да се подкрепят по-високите възнаграждения и да се насърчава справедливото и подходящо разпределение на добавената стойност за рибарите; 6. с оглед по-справедливо и правилно разпределяне на добавената стойност по веригата за създаване на стойност в сектора призовава да се обмислят форми на намеса за гарантиране и насочване на цените, при които производствените разходи следва да се разглеждат като променлива, за да се постигне горната цел и да се подобрят доходите на рибарите; отново заявява, че когато има сериозни дисбаланси във веригата, държавите членки следва да имат правомощията да се намесят; 7. подчертава факта, че дребномащабният риболов е най-слабият сегмент по веригата за създаване на стойност и че нерядко организацията, свързана с продажбата, е в полза на интересите на купувача, а не на рибарите, които имат малък или нямат никакъв контрол върху ценообразуването, а това на свой ред е причина за маргинални приходи от продадените продукти; 8. призовава за мерки на равнището на ЕС или на държавите членки, насочени към защита или създаване на пазари на произход, като по този начин се подкрепят преференциалните къси канали за продажба на традиционни продукти; подчертава значението на популяризирането и защитата на качествата на рибата, уловена при дребномащабния риболов, като например, наред с другото, преснотата, сезонността, културното наследство и устойчивостта; призовава за по-силна подкрепа за тези продукти на търговски панаири, в малки магазини и в ресторанти, като се вземат предвид хранителните навици на населението, като начин за максимално увеличаване на стойността на местните рибни продукти и за насърчаване на местното развитие; настоява за създаването на кампании за популяризиране на местните рибни продукти, като се използват в пълна степен общата организация на пазарите и ОПОР; 9. подчертава необходимостта от насърчаване на продуктовата диверсификация посредством инициативи, насочени към създаване на нови пазари, изтъкване на по-малко познатите и консумирани видове с цел подобряване на пазарната позиция на дребномащабния риболов, намаляване на търсенето на продукти, чиято постоянна доставка през годината може да бъде гарантирана единствено чрез внос, както и съдействие за намаляване на риболовния натиск върху свръхексплоатираните видове; отново заявява необходимостта също и от подкрепа за насърчаването на диверсификация на продуктите в консервната промишленост, а именно чрез използването на подценявани или по-малко консумирани видове; 10. призовава за прилагане на програма за обучение за сектора на хотелиерството, ресторантьорството и общественото хранене (HoReCa), насочена към познаване на морските продукти и добрите практики за опазване на ресурсите, по-специално за повишаване на осведомеността относно „непродажбата“ и „неконсумацията“ на видовете по време на забранения за риболов сезон; 11. подчертава значението на изпълнението на иновативни проекти в сектора на търговията на дребно, като подчертава сътрудничеството с гилдиите на рибарите и асоциациите на дребномащабния риболов, чрез които се поддържат тесни връзки с крайния потребител; 12. призовава държавите членки и организациите на производителите да обмислят по-добри начини за насърчаване на пускането на пазара на преработени рибни продукти с по-висока добавена стойност, включително консерви по примера на някои селскостопански продукти, и програми за външно популяризиране на рибните продукти на ЕС, включително тяхното представяне на международни съревнования и панаири; 13. подчертава факта, че секторът на морските храни разполага с много ограничени инструменти, като например етикети, достъпни за потребителите, благодарение на които да бъдат оценени критериите за устойчивост на сегмента на дребномащабния риболов и да се насърчават продуктите, които оказват слабо въздействие върху околната среда; подчертава, че когато са налице етикети, те биха могли да се окажат неизгодни за дребномащабния риболов, тъй като достъпът до някои от необходимите данни може да бъде затруднен или може да им липсва финансов капацитет за започване на процес на сертифициране;